Okresná prokuratúra Topoľčany 
Nám. M. R. Štefánika 55, 955 53 Topoľčany 1 	

Sp. zn. : Pv 624/12/4406	Topoľčany, 18.2.2014
EEČ : 2-35-22-2014

U Z N E S E N I E

Trestná vec:	obvinený XXXXX  
Prečin:	Neoprávnené vyrobenie a používanie platobného prostriedku, elektronických peňazí alebo inej platobnej karty podľa § 219 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov a iné trestné činy

Rozhodol: 	prokurátorka Okresnej prokuratúry Topoľčany
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry XXXXX zo dňa 3.12.2012, spisová značka Pv 624/12/4406, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
XXXXX, XXXXX a XXXXX po vzájomnej dohode dňa 19.8.2012 okolo 00.30 hod. v obci Bojná prišli k otvorenému oknu kultúrneho domu, XXXXX dával pozor, aby ich nikto nevidel, XXXXX podložil XXXXX rukami nohu, XXXXX sa zdvihol k otvorenému oknu a pokúsil sa vytiahnuť von kabelku uloženú na vnútornej parapetnej doske, čo sa mu nepodarilo, pretože kabelka sa  zasekla na okne,  ale následne XXXXX kabelku cez okno trhnutím vytiahol a takto odcudzili poškodenej XXXXX  čiernu dámsku kabelku s nápisom Louis Vuitton v hodnote 50,- Eur, v ktorej bola peňaženka s nápisom Louis Vuitton čiernej farby v hodnote 40,- Eur, občiansky preukaz a vodičský preukaz na meno XXXXX, preukazy poistencov VšZP na meno XXXXX a XXXXX, európske preukazy  zdravotného poistenia VšZP na meno XXXXX a XXXXX, osvedčenie o evidencii a ďalšie doklady k osobnému motorovému vozidlu zn. XXXXX, EČ: XXXXX platobná karta nezisteného čísla k účtu neisteného čísla na meno XXXXX vo Všeobecnej úverovej banke a.s., platobná karta nezisteného čísla k účtu neisteného čísla k účtu Obce Vozokany vo Všeobecnej úverovej banke a.s.,  finančná hotovosť vo výške 250,- Eur, mobilný telefón zn. Samsung GTS 5620, IMEI: XXXXX v hodnote 50,- Eur, mobilný telefón zn. Nokia 300, IMEI: XXXXX v hodnote 80,- Eur a mobilný telefón zn. Nokia N95, IMEI: XXXXX v hodnote 40,- Eur, rôzne zákaznícke karty, dva kľúče od uvedeného motorového vozidla v hodnote 308,- Eur, dioptrické okuliare v hodnote 161,90 Eur, slnečné okuliare v hodnote 25,- Eur, kľúče od budovy obecného úradu Vozokany a kľúče od bytu poškodenej, pričom z týchto vecí s medzi sebou rozdelili mobilné telefóny a finančnú hotovosť 18,- Eur a zvyšné veci spálili, čím spôsobili poškodenej XXXXX, nar. XXXXX, bytom XXXXX, XXXXX škodu vo výške 1.004,90  Eur

Uznesením prokurátora Okresnej prokuratúry XXXXX zo dňa 3.12.2012, spisová značka Pv 624/12/4406, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
12 mesiacov
Odôvodnenie:
Uznesením prokurátorky Okresnej prokuratúry v Topoľčanoch sp. zn. Pv 624/2012 zo dňa 03.12.2012 bolo trestné stíhanie proti obv. ml. XXXXX stíhanému pre spolupáchateľstvom  podľa § 20 Tr. zák. spáchaný prečin neoprávneného vyrobenia a používania platobného prostriedku, elektronických peňazí alebo inej platobnej karty podľa § 219 ods. 1 Tr. zák.  a spolupáchateľstvom  podľa § 20 Tr. zák. spáchaný prečin krádeže  podľa § 212 ods. 1 Tr. zák., podľa § 216 ods. 1 Tr. por. podmienečne zastavené a podľa odseku 2 citovaného ustanovenia bola obvinenému určená skúšobná doba v trvaní 1 rok.
         Toto uznesenie sa stalo právoplatným dňa 18.12.2012.
Podľa § 217 ods. 1 Tr. por. ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.	
	Podľa § 217 ods. 3 Tr. por. uznesenie podľa odseku 1 sa doručuje obvinenému a poškodenému; obvinený a poškodený môžu proti nemu podať sťažnosť, ktorá má odkladný účinok. 
	Podľa § 217 ods. 4 Tr. por. právoplatnosťou uznesenia o tom, že sa obvinený osvedčil, alebo uplynutím lehoty podľa odseku 2 nastávajú účinky zastavenia trestného stíhania podľa § 9 ods. 1 písm. e).
Dňom 18.12.2013 uplynula u obvineného skúšobná doba podmienečného zastavenia trestného stíhania. 
Po uplynutí skúšobnej doby bolo zisťované, či obvinený viedol riadny život a či splnil zákonné podmienky pre záver, že sa osvedčil. Boli preto vyžiadané správy z miesta trvalého bydliska, z Obvodného úradu v Topoľčanoch, odboru všeobecnej vnútornej správy, z Obvodného oddelenia PZ XXXXX, z Úradu práce, soc. vecí a rodiny v Topoľčanoch     ako aj odpis z registra trestov. Z týchto správ vyplýva, že obvinený viedol v skúšobnej dobe riadny život, nebol súdne trestaný ani postihnutý za priestupok a tiež nebol trestne stíhaný. 
Z dokazovania vykonaného po uplynutí skúšobnej doby podmienečného zastavenia trestného stíhania vyplýva, že obvinený ml. XXXXX zákonom stanovené podmienky splnil. Iné obmedzenia mu uložené neboli.    
Vzhľadom na vyššie uvedené bolo preto potrebné rozhodnúť tak, ako je to uvedené vo výrokovej časti tohto uznesenia.  

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Silvia Fráterová
prokurátorka